Standard (ettevõte)

AS Standard on 1944. aastast tegutsev Eesti ettevõte, mis on kasvanud üheks Baltimaade suurimaks ühiskondlike ruumide sisustuse tootjaks. Standardi tegevus jaguneb kahe ärisuuna vahel: büroopindade ja hotelliäri interjöörilahendused. Standard ekspordib enam kui 30 riiki üle maailma ja on mitme suure hotelliketi tunnustatud sisustuspartner. 

Ajalugu
1944. aastal asutasid neli meest artelli Standard. Selle esimesed tooted olid kontorilauad ja -toolid.
pisi|Standardi Ärimaja, Kopli 25a ja tootmishooned
pisi|Standardi tootmishooned

1946. aasta aprillis taotles artelli juhtkond Tallinna linnalt käitisele tootmishoonete ehitamiseks maad Madara tänav 8 (tollal Muraka tänav). Samal aastal alustatud ehitustööd viidi omal jõul lõpule 1950. aasta novembris. 1500 m² üldpinnaga tootmisruumidesse mahtusid peale töökodade laod, garaažid, kontoriruumid, söökla, riietusruumid ja kohustuslik punanurkRobert Nerman, Lilleküla artellidest sirgusid hilisemad linna suurettevõtted, www.postimees.ee, 29. august 2008.

Mööblivabrik Standard paiknes aastakümneid Tallinnas Madara tänaval. Algselt eksperimentaalvabriku nime kandnud ettevõtte juurde loodi 1957. aastal konstrueerimisbüroo, kus loodud mudeleist mitmeid toodeti mujalgi Nõukogude Liidus. Toodanguks olid kodumööbel, pehmemööbel, lastemööbel, büroomööbel, köögimööbel ja saalitoolid. 1958. aastal muudeti artell mööbliettevõttest Eksperimentaal Mööblivabrik Standardiks. 1960. aastal liideti sellega mööblivabrikud Hoog, Mööbel ning Rakvere ja Türi metsakombinaadi mööblitsehhid. 1979. aastal muudeti Standardi ettevõtte nimetus Eksperimentaalvabrikust ümber Tallinna Teaduslikuks Mööblitootmiskoondiseks Standard ning koliti uude tootmishoonesse Kopli tänaval. Lisaks hulgitootmisele sai koondise ülesandeks mööbli arengusuundade uurimine, uue mööbli konstrueerimine, kujundamine ja tehnoloogia ettevalmistamine kogu Eesti mööblitööstuse jaoksStandard 75 kolmveerand sajandit mööblidisaini Eestis, Sisustaja : [ajalehe Äripäev lisa], nr. 95, 15 veebruar 2019. 

TTMTK Standardil oli viis tsehhi, mis asusid Tallinnas Marja, Madara ja M. Kalinini tänaval, samuti Lelles ja Harjumaal Kosel, Rakveres toodeti köögimööblit. Standardi toodanguks olid sektsioonkapid, pehmemööbel, mitmesugused lauad, laste- ja söögitoamööbel, kabinetimööbel ja saalitoolid. Pool koondise toodangust läks asutuste ja ühiskondlike ettevõtete tellimuste täitmiseks. 1980. aastail oli TTMTK Standard omalaadseks baasettevõtteks TPI keemiateaduskonna puidutöötlemise tehnoloogia eriala üliõpilastele. Puidutöötlemise kateedri õppebaasi lõi TTMTK Standard kahes järgus 1981–1986.Surmakuulutus Tiit Kaps 31.01.1940 - 27.03.2014, Eesti Päevaleht, nr. 64, 2 aprill 2014 Koondise uues olmekorpuses Marja tänaval asus TPI puidutöötlemise tehnoloogia kateeder õppeklasside, laborite ja töökodadega tulevastele mööblispetsialistidele. Eesti NSV ajal töötas Standardis üle 1000 inimese.

Tallinna Teadusliku Mööblitootmiskoondise Standard" baasil moodustati 1991. aastal riiklik aktsiaselts (RAS), mis erastati 1994. aastal ja sai nimeks sai AS Standard. 1999. aastast jätkab Standard tootmist Marja ja Kose vabrikus.

2022. aasta sügisel teatas mööblitootja, et konserveerib ajutiselt ja osaliselt tootmise ning põhjendas seda kõrgete energia- ja sisendhindadega."Standard sulgeb tehase ning koondab töötajaid" ERR, 1. november 2022

2023. aastal omandas mööblitootjas enamusosaluse Green Estonia OÜ.

Tegevus
Standardi peakontor asub Tallinnas, Veerenni tänaval. Mööbel valmib tootmisüksuses, mis asub Tallinnast 40 km kaugusel Kosel. Tallinnas asuva Standardi erimööbli tehase tootlikkus on üks suuremaid Põhja-Euroopas.

Valdav osa ettevõtte toodangust valmistatakse ekspordiks, mistõttu on müügiesindusi peale Eesti ka Leedus, Soomes, Rootsis, Saksamaal ja Hollandis. Standardi peamiseks sihtpiirkonnaks on Skandinaavia riigid, samuti Saksamaa, aga üksikuid projekte on olnud nii Aasias, Ameerikas kui ka Aafrikas.

Mööblidisainerid
Standard on läbi aegade pakkunud tööd ja väljundit järgmistele Eesti tootedisaineritele:

 Udo Umberg
 Are Kala
 Aleksander Aus
 Valentin Kuusk
 Valdek Peep
 Paul Madalik
 Heino Ojandu
 Väino Tamm
 Teno Velbri
 Ilja Suurmets
 Maile Grünberg
 Juta Lember
 Malle Agabuš
 Enno Holm
 Märt Kaarma
 Helle Kull
 Jaan Hargel
 Toomas Kõrvits
 Hilda Ostonen
 Piia Lõun
 Tõnu Veimer
 Katrin Soans
 Eero Jürgenson

Tähtsamaid projekte 
Standardi on valinud oma partneriks mitu üleilmset hotelliketti, sh Hilton, Radisson, Scandic, Yotel jne. 
2013. aasta lõpus tarniti 1000 töökoha mööbel Senukai peakontorisse Kaunases Leedus.
2013. aasta lõpus valmistati 1000 töökoha istemööbel Eesti Tolli- ja Maksuameti uude peakontorisse Tallinnas. 2014. aasta suvel valmistati mööbel Läti Maksuameti 2800 töökoha jaoks Riias.

Viited
Tore ilma jutumärkideta,  Kose uue vabriku valmimisest, Harju Elu, nr. 140 (7060), 24. november 1990

Välislingid
 ASi Standard koduleht

Kategooria:Eesti tööstusettevõtted
Kategooria:Eesti mööblitööstus